PROTIMONOPOLNÝ ÚRAD SLOVENSKEJ REPUBLIKY

ROZHODNUTIE

Číslo: 2006/FK/3/1/056	Bratislava, 17. mája 2006

Protimonopolný úrad Slovenskej republiky, odbor koncentrácií v správnom konaní     č. 0033/OK/2006 začatom na základe oznámenia koncentrácie podľa § 10 ods. 9 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov podnikateľov Slovenské investičné družstvo, Osadná 11, 831 03 Bratislava, Slovenská republika, IČO: 00 011 088 a Falck Danmark A/S so sídlom c/o Falckhuset Polititorvet, DK - 1780, Kodaň V, Dánsko, (CVR) č.: 16271241 spoločne zastúpenými JUDr. Daliborom Kiselicom, advokátom, Rybné námestie 1, 813 38 Bratislava, Slovenská republika, podľa zákona        č. 71/1967 Zb. o správnom konaní (správny poriadok) v znení neskorších predpisov

r o z h o d o l

na základe § 22 ods. 1 písm. d) v spojení s § 12 ods. 1 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov tak, že  s ú h l a s í  s koncentráciou, ktorá vznikla dňa 16.03.2006 podľa § 9 ods. 1 písm. b) v spojení s § 9 ods. 4 písm. b) zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov, spočívajúcou v získaní spoločnej kontroly podnikateľov Slovenské investičné družstvo, Osadná 11, 831 03 Bratislava, Slovenská republika,               IČO: 00 011 088 a Falck Danmark A/S so sídlom c/o Falckhuset Polititorvet,            DK - 1780, Kodaň V, Dánsko, (CVR) č.: 16271241 nad podnikom podnikateľa Slovenská záchranná, a.s., Moldavská 8/A, 040 11 Košice, Slovenská republika,      IČO: 35 900 130 na základe Zmluvy o predaji a kúpe akcií spoločnosti Slovenská záchranná uzavretej medzi podnikateľom Slovenské investičné družstvo, Osadná 11, 831 03 Bratislava, Slovenská republika, IČO: 00 011 088 ako predávajúcim a podnikateľom Falck SK, a.s., Vansovej 2, 811 03 Bratislava, Slovenská republika, IČO: 35 970 413 ako kupujúcim, dňa 16.03.2006.

O d ô v o d n e n i e :

Protimonopolnému úradu Slovenskej republiky, odboru koncentrácií (ďalej len "úrad“) bolo listom zaevidovaným úradom pod č. 1749/2006 dňa 10.04.2006 doručené oznámenie koncentrácie podľa § 10 ods. 9 zákona č. 136/2001 Z.z. o ochrane hospodárskej súťaže a o zmene a doplnení zákona Slovenskej národnej rady               č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov (ďalej len „zákon č. 136/2001 Z.z. v znení neskorších predpisov“), prostredníctvom JUDr. Dalibora Kiselicu, advokáta, Rybné námestie 1, 813 38 Bratislava, Slovenská republika (ďalej len „právny zástupca“), ktorá vznikla na základe uzavretia Zmluvy o predaji a kúpe akcií spoločnosti Slovenská záchranná, a.s., Moldavská 8/A, 040 11 Košice, Slovenská republika, IČO: 35 900 130 (ďalej len „Slovenská záchranná“)  medzi podnikateľom Falck SK, a.s., Vansovej 2, 811 03 Bratislava, Slovenská republika, IČO: 35 970 413 (ďalej len „Falck SK“) ako kupujúcim a podnikateľom Slovenské investičné družstvo, Osadná 11, 831 03 Bratislava, Slovenská republika,                   IČO: 00 011 088 (ďalej len „SID“) ako predávajúcim dňa 16.03.2006 (ďalej len „Zmluva“).

Na základe uvedeného úrad listom č. 2194/PMÚ SR/2006 zo dňa 03.05.2006 oznámil právnemu zástupcovi, že dňa 10.04.2006 sa podľa § 25 ods. 1 zákona č. 136/2001 Z.z. v znení neskorších predpisov v spojení s § 18 ods. 2 zákona č. 71/1967 Zb. o správnom konaní (správny poriadok) v znení neskorších predpisov (ďalej len („správny poriadok“) začalo správne konanie vo veci vyššie uvedenej koncentrácie.

Doručené oznámenie predmetnej koncentrácie neobsahovalo všetky náležitosti podľa § 10 ods. 12 zákona č. 136/2001 Z.z. v znení neskorších predpisov a vyhlášky Protimonopolného úradu Slovenskej republiky č. 268/2004 Z.z., ktorou sa ustanovujú podrobnosti o náležitostiach oznámenia koncentrácie (ďalej len „vyhláška“),                   t.j. oznámenie koncentrácie bolo neúplné, o čom úrad písomne upovedomil právneho zástupcu listom č. 2194/PMÚ SR/2006 zo dňa 03.05.2006.

Úrad vyššie menovaným listom upovedomil právneho zástupcu, že podľa § 11 zákona č. 136/2001 Z.z. v znení neskorších predpisov lehota 60 pracovných dní na vydanie rozhodnutia nezačala plynúť a zároveň ho vyzval na doplnenie oznámenia koncentrácie.

Oznámenie koncentrácie bolo úradu prostredníctvom právneho zástupcu doplnené listom č. 2328/2006 dňa 11.05.2006 a listom č. 2403/2006 dňa 15.05.2006                 o chýbajúce informácie a podklady podľa § 10 ods. 12 zákona č. 136/2001 Z.z.         v znení neskorších predpisov a vyhlášky. Dňom 16.05.2006 začala plynúť podľa § 11 zákona č. 136/2001 Z.z. v znení neskorších predpisov lehota 60 pracovných dní na vydanie rozhodnutia vo veci predmetnej koncentrácie, o čom úrad upovedomil právneho zástupcu listom č. 2401/PMÚ SR/2006 zo dňa 15.05.2006.
      
Úrad na základe predložených podkladov a informácií určil za účastníkov predmetného správneho konania podľa § 25 ods. 3 písm. d) zákona č. 136/2001 Z.z. v znení neskorších predpisov, podľa ktorého sú  účastníkmi správneho konania v prípade koncentrácie podľa § 9 ods. 1 písm. b) zákona č. 136/2001 Z.z. v znení neskorších predpisov podnikateľ alebo podnikatelia, ktorí získavajú priamu alebo nepriamu kontrolu nad podnikom alebo nad časťou podniku iného podnikateľa alebo podnikateľov, podnikateľov  SID a Falck Danmark A/S so sídlom c/o Falckhuset Polititorvet, DK - 1780, Kodaň V, Dánsko, (CVR) č.: 16271241 (ďalej len „Falck“).
            
Správny poplatok vo výške 100 000 Sk bol zaplatený na účet úradu dňa 05.05.2006.

Z podkladov a informácií, ktoré boli úradu predložené v predmetnom správnom konaní vyplývajú nasledujúce skutočnosti:

Forma koncentrácie

Podľa § 9 ods. 1 zákona č. 136/2001 Z.z. v znení neskorších predpisov koncentrácia je proces ekonomického spájania podnikateľov, ktorým je
	a) zlúčenie alebo splynutie dvoch alebo viacerých samostatných  podnikateľov, alebo
	b) získanie priamej alebo nepriamej kontroly jedným podnikateľom alebo viacerými podnikateľmi nad podnikom alebo nad časťou podniku iného podnikateľa alebo podnikateľov.

Kontrolou podľa § 9 ods. 4 zákona č. 136/2001 Z.z. v znení neskorších predpisov sa rozumie možnosť vykonávať rozhodujúci vplyv na činnosť podnikateľa, najmä prostredníctvom
	a) vlastníckych práv alebo iných práv k podniku alebo k jeho časti,
	b) práv, zmlúv alebo na základe iných skutočností, ktoré umožňujú vykonávať rozhodujúci vplyv na zloženie, hlasovanie alebo rozhodovanie orgánov podnikateľa.

Na základe Zmluvy získa podnikateľ Falck nepriamo prostredníctvom svojej dcérskej spoločnosti Falck SK [ …] % - ný podiel na základnom imaní v spoločnosti Slovenská záchranná, na základe čoho bude spoločne s podnikateľom SID vykonávať kontrolu nad menovanou spoločnosťou. 

Vychádzajúc z obsahu novo navrhovaných stanov spoločnosti Slovenská záchranná, konkrétne z ustanovení upravujúcich spôsob rozhodovania valného zhromaždenia, predstavenstva a dozornej rady o strategických záležitostiach vyplýva, že kontrolu nad podnikateľom Slovenská záchranná budú vykonávať spoločne podnikatelia SID a Falck.

Predmetnou koncentráciou dochádza k zmene kvality kontroly nad podnikom podnikateľa Slovenská záchranná, nakoľko pred koncentráciou vykonával nad menovanou spoločnosťou výlučnú kontrolu podnikateľ SID, pričom po koncentrácii budú nad spoločnosťou Slovenská záchranná vykonávať spoločnú kontrolu podnikatelia SID a Falck.

Vzhľadom na vyššie uvedené úrad zistil, že na základe Zmluvy vznikla koncentrácia podnikateľov  podľa § 9 ods. 1 písm. b) v spojení s § 9 ods. 4 písm. b) zákona           č. 136/2001 Z.z. v znení neskorších predpisov. 

Účastníci koncentrácie

V prípadoch, ak podnikateľ, ktorý pred koncentráciou výlučne kontroloval podnikateľa predstavujúceho predmet koncentrácie a po koncentrácii bude kontrolovať tohto podnikateľa spolu s ďalším/ďalšími podnikateľom/podnikateľmi, sú účastníkmi koncentrácie podnikatelia, ktorí získavajú spoločnú kontrolu, a to vrátane podnikateľa, ktorý pred posudzovanou koncentráciou vykonával nad nadobúdaným subjektom výlučnú kontrolu. V takomto prípade podnikateľ, nad ktorým sa získava spoločná kontrola, nie je účastníkom koncentrácie.
       
Na základe uvedeného sú účastníkmi predmetnej koncentrácie podnikatelia SID a Falck, ktorí získavajú spoločnú kontrolu nad podnikom podnikateľa Slovenská záchranná.  

Podľa § 2 ods. 1 písm. a) zákona č. 136/2001 Z.z. v znení neskorších  predpisov sa zákon vzťahuje na podnikateľov. Podľa § 3 ods. 2 zákona č. 136/2001 Z.z. v znení neskorších predpisov podnikateľom na účely tohto zákona je podnikateľ podľa osobitného predpisu (§ 2 Obchodného zákonníka), ďalej fyzická osoba a právnická osoba, ich združenia a združenia týchto združení, ak ide o ich činnosti a konania, ktoré súvisia alebo môžu súvisieť so súťažou bez ohľadu na to, či tieto činnosti a konania sú alebo nie sú zamerané na dosahovanie zisku.

SID
Spoločnosť SID je družstvo založené a konajúce podľa slovenských zákonov, registrované v Obchodnom registri Okresného súdu Bratislava I. pod č. 00 011 088, v Oddieli: Dr, vo vložke č.: 560/B. 

Spoločnosť SID zmenila právnu formu z akciovej spoločnosti na družstvo s účinnosťou odo dňa 21.03.2006, t.j. registráciou uvedenej zmeny v príslušnom obchodnom registri. SID je členom holdingovej skupiny Penta. Členom podnikateľa SID a zároveň jeho materskou spoločnosťou je podnikateľ Penta Investments Limited so sídlom Kanika Business Center, 2nd floor, 3105 Limassol, Cyprus (ďalej len „Penta“). 

Predmetom podnikania podnikateľa SID je kúpa tovaru na účely jeho predaja konečnému spotrebiteľovi /maloobchod/ v rozsahu voľnej živnosti, kúpa tovaru na účely jeho ďalšieho predaja iným prevádzkovateľom živnosti /veľkoobchod/ v rozsahu voľnej živnosti, sprostredkovateľská činnosť v oblasti obchodu, služieb a výroby v rozsahu voľnej živnosti, sprostredkovanie predaja, prenájmu a kúpy nehnuteľností, správa nehnuteľností na základe zmluvy – obstarávateľské služby spojené so správou, prenájom nehnuteľností s poskytovaním doplnkových služieb – obstarávateľské služby spojené s prenájmom, prenájom hnuteľných vecí – motorových vozidiel, dopravných zariadení, strojov, prístrojov, kancelárskych strojov a zariadení vrátane počítačov, faktoring a forfaiting, poskytovanie úverov z vlastných zdrojov nebankovým spôsobom, leasingová činnosť v rozsahu voľnej živnosti, vedenie účtovníctva, činnosť účtovných a ekonomických poradcov, činnosť organizačných poradcov, poradenská, konzultačná a školiaca činnosť v oblasti obchodu, služieb, dopravy, strojárenstva, hutníctva, opravárenských technológií, informačných a riadiacich systémov v rozsahu voľnej živnosti, marketing – prieskum trhu a verejnej mienky, poradenská činnosť v oblasti software v rozsahu voľnej živnosti, správa počítačových sietí, poskytovanie software – predaj hotových programov na základe zmluvy s autorom, skladovanie /okrem prevádzkovania verejných skladov/, manipulácia s nákladom – nakládka, vykládka, triedenie, balenie tovarov, vybavovanie colnej deklarácie, prevádzkovanie miesta uloženia písomností nearchívnej povahy, kancelárske a administratívne práce vrátane kopírovacích a rozmnožovacích služieb, reklamná, inzertná a propagačná činnosť v rozsahu voľnej živnosti.  

Z vyššie uvedených skutočností vyplýva, že spoločnosť SID je podnikateľom podľa    § 3 ods. 2 zákona č. 136/2001 Z.z. v znení neskorších predpisov a teda sa na neho podľa § 2 ods. 1 písm. a) zákona č. 136/2001 Z.z. v znení neskorších predpisov zákon č. 136/2001 Z.z. v znení neskorších predpisov vzťahuje.

Falck
Spoločnosť Falck je zaregistrovaná v dánskom obchodnom registri pod (CVR)            č. 16271241.

Spoločnosť Falck patrí do skupiny spoločností FALCK, ktorých hlavné sídla sa nachádzajú v Kodani a Dánsku. Ide o diverzifikovaný koncern, ktorý poskytuje asistenčné, záchranárske, zdravotnícke a tréningové služby. Na území Slovenskej republiky podnikateľ Falck nepôsobí. Spoločnosť Falck vlastní majoritný majetkový podiel v spoločnosti Falck SK, ktorá bola zaregistrovaná v Obchodnom registri Okresného súdu Bratislava I., v Oddieli Sa, Vložke č.: 3767/B dňa 22.12.2005. Spoločnosť Falck SK sa bude špecializovať na ambulantné a záchranárske činnosti a služby. 

Spoločnosť Falck vykonáva obchodnú činnosť priamo alebo nepriamo prostredníctvom vlastníctva akcií alebo inej formy majetkovej účasti v dánskych podnikoch a spoločnostiach, ktoré pôsobia v oblasti bezpečnostných a záchranných služieb alebo v oblasti poskytovania iných služieb. Spoločnosť môže vykonávať aj inú obchodnú činnosť, ktorá podľa úvahy predstavenstva súvisí s vyššie uvedeným predmetom činnosti.

Z vyššie uvedených skutočností vyplýva, že spoločnosť Falck je podnikateľom podľa § 3 ods. 2 zákona č. 136/2001 Z.z. v znení neskorších predpisov a teda sa na neho podľa § 2 ods. 1 písm. a) zákona č. 136/2001 Z.z. v znení neskorších predpisov zákon č. 136/2001 Z.z. v znení neskorších predpisov vzťahuje.

Koncentrácia podliehajúca kontrole úradu

Podľa § 10 ods. 1 zákona č. 136/2001 Z.z. v znení neskorších predpisov koncentrácia podlieha kontrole úradu, ak
a)	spoločný celosvetový celkový obrat účastníkov koncentrácie za uzavreté účtovné obdobie predchádzajúce vzniku koncentrácie je najmenej 1 200 000 000 Sk a aspoň dvaja účastníci koncentrácie dosiahli v Slovenskej republike celkový obrat každý najmenej 360 000 000 Sk za uzavreté účtovné obdobie predchádzajúce vzniku koncentrácie alebo
b)	aspoň jeden z účastníkov koncentrácie dosiahol v Slovenskej republike celkový obrat najmenej 500 000 000 Sk za uzavreté účtovné obdobie predchádzajúce vzniku koncentrácie a aspoň jeden ďalší účastník koncentrácie dosiahol celosvetový celkový obrat najmenej 1 200 000 000 Sk za uzavreté účtovné obdobie predchádzajúce vzniku koncentrácie.
Pričom podľa § 10 ods. 2 zákona č. 136/2001 Z.z. v znení neskorších predpisov celkový obrat účastníka koncentrácie je súčet obratov
a)	účastníka koncentrácie,
b)	podnikateľov, v ktorých účastník koncentrácie priamo alebo nepriamo
1. má podiel na základnom imaní vyšší ako polovicu,
2. má právo vykonávať viac ako polovicu hlasovacích práv,
3. má právo vymenovať viac ako polovicu členov orgánov podnikateľa alebo
4. má právo riadiť jeho podnik,
c)	podnikateľov, ktorí majú práva uvedené v písmene b) v podniku účastníka koncentrácie,
d)	podnikateľov, v ktorých majú podnikatelia uvedení v písmene c) práva uvedené v písmene b),
e)	podnikateľov, v ktorých dvaja alebo viacerí podnikatelia uvedení v písmenách a) až d) majú spoločne práva uvedené v písmene b).

Pri výpočte celkových obratov účastníkov koncentrácie je potrebné uplatniť znenie § 10 ods. 3 až 8 zákona v rozsahu vyhlášky Protimonopolného úradu Slovenskej republiky č. 269/2004 Z. z., ktorou sa ustanovujú podrobnosti o výpočte obratu.

Vzhľadom na to, že koncentrácia vznikla na základe Zmluvy, ktorá bola uzavretá dňa 16. 03. 2006, podľa § 10 ods. 1 zákona č. 136/2001 Z.z. v znení neskorších predpisov sa do úvahy berie obrat účastníkov koncentrácie dosiahnutý za účtovné obdobie predchádzajúce vzniku koncentrácie, t. j. za rok 2005.

Vychádzajúc z ustanovenia § 10 ods. 1 až 6 zákona č. 136/2001 Z.z. v znení neskorších predpisov v nadväznosti na predložené podklady a informácie úrad zistil, že účastníci koncentrácie dosiahli zákonom č. 136/2001 Z.z. v znení neskorších predpisov požadovaný obrat a teda posudzovaná koncentrácia podlieha kontrole úradu podľa § 10 ods. 1 písm. b) zákona č. 136/2001 Z.z. v znení neskorších predpisov.

Vzhľadom na to, že účastníci konania označili údaje týkajúce dosiahnutých obratov účastníkov koncentrácie za obchodné tajomstvo, tieto úrad neuvádza a sú súčasťou spisu. 

Podľa § 10 ods. 9 zákona č. 136/2001 Z.z. v znení neskorších predpisov koncentrácia, ktorá podlieha kontrole úradu podľa § 10 ods. 1 zákona                       č. 136/2001 Z.z. v znení neskorších predpisov, musí byť oznámená úradu do 30 pracovných dní odo dňa a) uzavretia zmluvy, b) oznámenia prijatia návrhu v obchodnej verejnej súťaži, c) doručenia rozhodnutia štátneho orgánu podnikateľovi, d) keď Európska komisia oznámila podnikateľovi, že vo veci bude konať úrad alebo e) v ktorom nastala iná skutočnosť, na ktorej základe došlo k vzniku koncentrácie. Lehota začne plynúť odo dňa, keď nastala prvá zo skutočností uvedených v písmenách a) až c) alebo písmen e). 

Právnym titulom predmetnej koncentrácie je Zmluva uzatvorená dňa 16.03.2006. Vzhľadom na to, že predmetná koncentrácia bola prostredníctvom právneho zástupcu úradu oznámená dňa 10.04.2006, úrad konštatuje, že nedošlo k porušeniu povinnosti oznámiť predmetnú koncentráciu v lehote podľa § 10 ods. 9 zákona          č. 136/2001 Z.z. v znení neskorších predpisov.	 

Relevantné trhy 

Podľa § 3 ods. 3 zákona č. 136/2001 Z.z. v znení neskorších predpisov relevantný trh je priestorový a časový súbeh ponuky a dopytu takých tovarov, ktoré sú na uspokojenie určitých potrieb z hľadiska užívateľa zhodné alebo vzájomne zastupiteľné.
 
Podľa § 3 ods. 4 zákona č. 136/2001 Z.z. v znení neskorších predpisov tovarový relevantný trh zahŕňa zhodné alebo vzájomne zastupiteľné tovary schopné uspokojiť určitú potrebu užívateľov.

Podľa § 3 ods. 5 zákona č. 136/2001 Z.z. v znení neskorších predpisov vzájomne zastupiteľné tovary sú tovary, ktoré sú zastupiteľné najmä z hľadiska ich fyzikálnych a technických charakteristík, ceny a účelu použitia.

Podľa § 3 ods. 6 zákona č. 136/2001 Z.z. v znení neskorších predpisov priestorový relevantný trh je vymedzený územím, na ktorom sú súťažné podmienky také homogénne, že toto územie môže byť odčlenené od ostatných území s odlišnými súťažnými podmienkami.

Pri vymedzení relevantných trhov z hľadiska tovarového a priestorového úrad vychádzal z ustanovení § 3 ods. 3 až ods. 6 zákona č. 136/2001 Z.z. v znení neskorších predpisov a z hlavných činností a aktivít, ktoré vykonávajú účastníci koncentrácie a s nimi prepojení podnikatelia na území Slovenskej republiky, pričom sa zameral na určenie a posúdenie vplyvov predmetnej koncentrácie na hospodársku súťaž na relevantných trhoch, na ktorých sa prejavia účinky koncentrácie v rámci Slovenskej republiky. 

Účastníci konania prostredníctvom právneho zástupcu v oznámení koncentrácie uviedli, že podnikateľ Falck bude pôsobiť na slovenskom trhu ambulantných a záchranárskych činností a služieb a to výlučne prostredníctvom majetkovej účasti v spoločnosti Slovenská záchranná. Z podkladov a informácií predložených účastníkmi konania vyplýva, že v súčasnosti podnikateľ Falck ako účastník koncentrácie a ani žiadna iná spoločnosť s ním majetkovo alebo personálne prepojená na území Slovenskej republiky nepôsobí.

Podnikateľské aktivity spoločnosti Falck a jej dcérskych spoločností zahŕňajú predovšetkým poskytovanie asistenčných, tréningových, zdravotníckych a záchranárskych služieb. Vzhľadom na povahu uvedených služieb sa prakticky všetky poskytujú v krajine pôvodu ich vzniku.

Asistenčné služby zahŕňajú dopravnú, cestnú a domácu pomoc, resp. asistenciu, služby životného štýlu/starostlivosti. Tieto služby sa predávajú v Dánsku, Švédsku, Nórsku, Fínsku, Estónsku a Poľsku.
Tréningové služby zahŕňajú zahraničný a námorný tréning, plánovanie pre výnimočné stavy, protipožiarny tréning a poradenské služby. Tréningová divízia vykonáva aktivity v Dánsku, Nórsku, Veľkej Británii, Holandsku, Brazílii, Malajzii a Trinidade/Tobago.

Zdravotnícke služby zahŕňajú kliniky, primárnu zdravotnú starostlivosť, zdravotnícke služby, asistenčnú pomoc a rehabilitáciu. Zdravotné služby sa poskytujú v Dánsku a Poľsku.

Záchranárske služby zahŕňajú ambulantné služby, prepravu pacientov, protipožiarne a s tým spojené kontrolné centrá. Ambulantné služby sa poskytujú v Dánsku, Švédsku, Fínsku, Poľsku a Belgicku. Služby spojené s prepravou pacientov sa poskytujú v Dánsku, Švédsku, Poľsku a Belgicku a protipožiarne služby v Dánsku.

Predmetom činnosti podnikateľa Slovenská záchranná podľa výpisu z obchodného registra je okrem iného ambulancia rýchlej lekárskej pomoci a ambulancia rýchlej zdravotnej pomoci. Spoločnosť Slovenská záchranná získala v 1. a 2. kole výberového konania na prevádzkovanie staníc záchrannej zdravotnej služby (ďalej len „ZZS“) povolenie na prevádzkovanie 73 staníc ZZS. Podľa vyhlášky Ministerstva zdravotníctva Slovenskej republiky č. 30/2006 Z.z., ktorou sa stanovujú podrobnosti o záchrannej zdravotnej službe, spoločnosť Slovenská záchranná prevádzkuje stanice ZZS na základe rozhodnutia Ministerstva zdravotníctva Slovenskej republiky (ďalej len „MZ SR“). Týmto rozhodnutím MZ SR povolilo podnikateľovi Slovenská záchranná zriadiť stanice ZZS v určených sídlach s tým, že zároveň podnikateľovi Slovenská záchranná ako poskytovateľovi určilo, kde zriadiť stanicu rýchlej lekárskej pomoci (ďalej len „RLP“), a kde zriadiť stanicu rýchlej zdravotnej pomoci (ďalej len „RZP“). To, či podnikateľ Slovenská záchranná v určenej lokalite (dané vyššie uvedenou vyhláškou) zriadi stanicu ZZS v podobe RLP alebo RZP, určuje MZ SR priamo vo svojom rozhodnutí, v ktorom povoľuje danému poskytovateľovi prevádzkovať ZZS.  

Vychádzajúc z predmetu činnosti účastníkov koncentrácie a podnikateľa Slovenská záchranná, ktorý je predmetom posudzovanej koncentrácie, úrad zadefinoval tovarové relevantné trhy ako trh ambulancie rýchlej lekárskej pomoci a ambulancie rýchlej zdravotnej pomoci.

Na základe vyššie uvedeného úrad zadefinoval priestorový relevantný trh pre vyššie zadefinované tovarové relevantné trhy ako územie Slovenskej republiky. 

Ovplyvneným trhom sa rozumie tovarovo, priestorovo a časovo vymedzené územie, na ktorom sa v dôsledku koncentrácie prejavia účinky takejto koncentrácie. K vzniku ovplyvnených trhov podľa Vyhlášky dochádza v prípade, že trhy účastníkov koncentrácie alebo podnikateľov uvedených v   § 3 ods. 1 písm. a) a b) Vyhlášky sa aspoň do určitej miery prekrývajú a predpokladané ekonomické spojenie podnikateľov alebo nadobudnutie kontroly nad podnikom podnikateľa sa na takomto trhu alebo na trhu s ním súvisiacim prejaví. 

V prípade predmetnej koncentrácie, žiaden z účastníkov koncentrácie ani podnikateľov uvedených v § 3 ods. 1 písm. a) a b) Vyhlášky nepôsobí na priestorových a tovarových trhoch, ktoré by sa horizontálne alebo vertikálne prekrývali, ani na trhoch, ktoré je možné vymedziť ako trhy úzko súvisiace s trhom, na ktorých pôsobí ďalší účastník koncentrácie. V predmetnom prípade teda ide o konglomerátnu koncentráciu.

Vzhľadom na vyššie uvedené a skutočnosť, že predmetnou koncentráciou nedochádza k obmedzeniu hospodárskej súťaže, pre účely posúdenia predmetnej koncentrácie úrad vychádzal z definície relevantných trhov navrhnutých účastníkom konania, pričom ich presná definícia z hľadiska tovarového ako aj priestorového zostáva otvorená.
Dopad koncentrácie na hospodársku súťaž

Podľa ustanovenia § 12 ods. 1 zákona č. 136/2001 Z.z. v znení neskorších predpisov úrad vydá rozhodnutie, že s koncentráciou súhlasí, ak koncentrácia nevytvára alebo neposilňuje dominantné postavenie, ktorého dôsledkom sú významné prekážky efektívnej súťaže na relevantnom trhu. Podľa ustanovenia § 12 ods. 3 zákona           č. 136/2001 Z.z. v znení neskorších predpisov úrad vydá rozhodnutie, že s koncentráciou súhlasí aj v prípade, ak podmienka uložená v rozhodnutí zabezpečí, že koncentrácia bude v súlade s § 12 ods. 1 alebo 2 zákona č. 136/2001 Z.z. v znení neskorších predpisov. Úrad môže v rozhodnutí uložiť účastníkom konania povinnosť súvisiacu s podmienkou, najmä na zabezpečenie plnenia uloženej podmienky, na dosiahnutie jej účelu alebo kontrolu jej plnenia. Podľa ustanovenia § 12 ods. 6 zákona č. 136/2001 Z.z. v znení neskorších predpisov úrad zakáže koncentráciu, ak koncentrácia vytvára alebo posilňuje dominantné postavenie, ktorého dôsledkom môžu byť významné prekážky efektívnej súťaže na relevantnom trhu alebo podľa ustanovenia § 12 ods. 7  zákona č. 136/2001 Z.z. v znení neskorších predpisov koordinácia súťažného správania je v rozpore s ustanovením § 4 ods. 1 zákona        č. 136/2001 Z.z. v znení neskorších predpisov.

Ako dôvody posudzovanej koncentrácie uviedli účastníci konania nasledovné:          „Z pohľadu transformujúceho sa systému zdravotnej služby na Slovensku a posunu kvality činnosti na vyššiu úroveň, SID a Slovenská záchranná považovali za nutné a zároveň najvhodnejšie kreovať spoluprácu so spoločnosťou Falck, ktorá má bohaté a dlhoročné skúsenosti v danej oblasti. Slovenská záchranná vyvinula aktivity, ktoré v spolupráci so skupinou s dlhoročnou tradíciou, ktorou Falck nepochybne je, po prispôsobení sa špecifickým slovenským podmienkam, zaručene prinesú zásadné kvalitatívne zmeny a dôjde k priblíženiu úrovne slovenských záchranných zdravotných služieb európskym štandardom.“ 

Posudzovaná koncentrácia nezasiahne do existujúcej štruktúry súťažných aktivít a to z dôvodu, že postavenie nadobúdanej spoločnosti sa vo vzťahu k iným súťažiteľom nezmení. Táto skutočnosť je daná tým, že predmetnou koncentráciou dochádza len k zmene počtu subjektov, ktorí budú vykonávať kontrolu nad nadobúdanou spoločnosťou, pričom podnikateľ Falck, ktorý vstupuje na stranu kontrolujúceho subjektu, vychádzajúc z predložených podkladov a informácií na území Slovenskej republiky nepôsobí. 
Po uskutočnení posudzovanej koncentrácie bude naďalej na území Slovenskej republiky pôsobiť rovnaká konkurencia ako pred jej vznikom.

Vychádzajúc z vyššie uvedeného, najmä zo skutočnosti, že účastníci koncentrácie boli pred uskutočnením koncentrácie a naďalej aj budú po jej vzniku vystavení podstatnej súťaži a vzhľadom na svoju ekonomickú silu sa nebudú správať nezávisle, úrad konštatuje, že predmetná koncentrácia nevytvára alebo neposilňuje dominantné postavenie žiadneho z účastníkov predmetnej koncentrácie, ktorého dôsledkom sú významné prekážky efektívnej hospodárskej súťaže na relevantných trhoch. 
        
Podľa § 12 ods. 8 zákona č. 136/2001 Z.z. v znení neskorších predpisov, rozhodnutie podľa § 12 ods. 1 až 3 zákona č. 136/2001 Z.z. v znení neskorších predpisov sa vzťahuje aj na obmedzenia súťaže, ktoré s koncentráciou priamo súvisia a sú nevyhnutné na jej uskutočnenie. 
	
Podľa § 33 zákona č. 136/2001 Z.z. v znení neskorších predpisov úrad listom číslo 2446/PMÚ SR/2006 zo dňa 17.05. 2006 podal účastníkovi správneho konania prostredníctvom právneho zástupcu informáciu o záveroch prešetrovania vo veci predmetnej koncentrácie, ku ktorým úrad na základe jemu dostupných informácií a podkladov dospel a vyzval ho, aby sa ústne alebo písomne vyjadril k jeho podkladu a k spôsobu jeho zistenia, prípadne aby navrhol jeho doplnenie.

Dňa 17.05.2006 bol úradu doručený list, ktorým sa účastník konania prostredníctvom právneho zástupcu vyjadril k vyššie uvedenej výzve nasledovne: „K predmetnej výzve, k podkladu pre rozhodnutie Úradu, ako ani k spôsobu jeho zistenia nemáme žiadne výhrady, ani námietky.“

Na základe vyššie uvedených skutočností úrad rozhodol tak, ako je uvedené vo výroku tohto rozhodnutia.

P o u č e n i e :

Podľa ustanovenia § 34 ods. 1 v spojení s § 18 ods. 1 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov proti tomuto rozhodnutiu možno podať rozklad Rade Protimonopolného úradu Slovenskej republiky prostredníctvom Protimonopolného úradu Slovenskej republiky, odboru koncentrácií, Drieňová 24, 826 03 Bratislava, v lehote do 15 dní odo dňa doručenia tohto rozhodnutia. Podľa § 61 ods. 1 zákona č. 71/1967 Zb. o správnom konaní (správny poriadok) v znení neskorších predpisov včas podaný rozklad má odkladný účinok. Toto rozhodnutie je preskúmateľné súdom podľa § 247 Občianskeho súdneho poriadku po vyčerpaní riadnych opravných prostriedkov.

                                                                                 Ing. Dušan Valo
                                                                         riaditeľ odboru koncentrácií
Rozhodnutie sa doručuje:

JUDr. Dalibor Kiselica
advokát
Rybné námestie 1 – Hotel DANUBE
813 38 Bratislava